Lapselle kehdossa
Kuules, lapsi, lauluani,
 Pieni pientä soittoani!
 Jos ei muut minua kuulle,
 Jos ei vanhemmat varone,
 Niin sä kuulet kulta lapsi,
 Varonet vakahiseni.
 Minä laulan lasten kuulten,
 Soitan itkevän iloksi.
 Kun sä kasvat, kaunis lapsi,
 Kasva kantaias iloksi;
 Kun sä vahvistut, vakainen,
 Vahvistu isäs iloksi!
 Äitelä on äitin mieli,
 Ikävä isänkin mieli,
 Kun lapsi pahaksi saapi,
 Sylyn-kanto syin elävi.
 Kuin on kultainen kedolla,
 Koivun taimi katsojasta,
 Niin on ihana isästä,
 Lapsi siivo laattialla.

–sk–

Lähde: Maamiehen Ystävä 18.1.1845.

Frans Jakob Chydenius
Runot
Maamiehen Ystävä
1845